text: grooming
  
  publiceret: 2021-01-12 11:57:59+01:00
  Grooming betegner en proces, der typisk foregår over internettet, hvor et barn eller en ung overtales af en voksen til at udføre nogle bestemte handlinger ofte af seksuel karakter. Begrebet anvendes også om situationer, hvor personer eller grupper forsøger at hverve et barn eller en ung til en ekstremistisk gruppe eller netværk.
  Det engelske begreb grooming anvendes om alle menneskelige relationer, hvor man manipulerer et andet menneske for egen vindings skyld. Gennem de seneste år er grooming hyppigt blevet brugt om den proces, hvor en krænker bearbejder, manipulerer, overtaler eller truer et barn eller ung til at deltage i seksuelle handlinger.
  Grooming eller online-grooming betegner således det fænomen, hvor en person prøver at skabe kontakt til et barn over internettet på en manipulerende måde med det formål at udnytte barnet.
  It-relaterede seksuelle overgreb på børn og unge er blevet mere almindelige i takt med internettets udbredelse. En stor del af børn og unges sociale liv foregår i dag online, og krænkere udnytter bevidst det online spillerum til at komme i kontakt med børn og unge.
  Grooming anvendes også i ekstremismeforskningen til at beskrive processer, hvorved børn og unge manipuleres til at deltage i ekstremistiske aktiviteter online som for eksempel deling af propaganda eller spredning af hadretorik på sociale medier.